Diari Oficial de la Generalitat Valenciana


Sumari del DOGV 3648, del 20-12-1999 (1999/10109)

ORDRE de 13 de desembre de 1999, de la Conselleria d'Ocupació, per la qual es regulen diverses mesures per al sosteniment de guarderies infantils laborals per a l'exercici de l'any 2000.
------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3648

Data del DOGV
:   20-12-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/10076


Data del document
:   13-12-1999

Organisme emissor
:   Conselleria d'Ocupació

Tipus de document
:   Ordre

Anàlisi jurídica

 Descriptors 

:   * guarda de xiquets
    * suport econòmic

ORDRE de 13 de desembre de 1999, de la Conselleria d'Ocupació, per la qual es regulen diverses mesures per al sosteniment de guarderies infantils laborals per a l'exercici de l'any 2000. [1999/M10518]
  
Són guarderies infantils laborals les que, sense fi de lucre, tenen per finalitat essencial la custòdia i la cura dels fills de la dona treballadora per compte d'un altre, menors de sis anys, durant la jornada de treball d'aquella i, potestativament, l'educació preescolar dels esmentats fills. Les guarderies infantils laborals podran, així mateix, acollir fills menors de sis anys d'edat de treballadors per compte d'un altre que mancaren de persones de la seua família que els atenguen (article 1, Ordre Ministerial de 12 de febrer de 1974, BOE del 15, R.354, I.L. 424).
  
Del mateix concepte de les guarderies infantils laborals es desprén la importància que té en determinats col·lectius l'accés al mercat de treball, i per tant la seua justificació com un programa de foment de l'ocupació. Programa que es caracteritza per facilitar la prestació d'un servei estretament relacionat amb l'interés públic, és a dir, possibilitar la incorporació al treball de les treballadores i els treballadors que, pel compliment dels deures d'ajuda i custòdia dels seus fills de menor edat, necessiten compaginar la dedicació a aquestes càrregues amb les dimanants de la seua relació laboral.
  
En virtut d'això i fent ús de les atribucions que m'atorguen l'article 35 de la Llei 5/1983, del Govern Valencià, i l'article 47.11 de la Llei d'Hisenda Pública de la Generalitat Valenciana,
  
ORDENE
  
Article 1. Objecte i àmbit
  
1. L'objecte de la present ordre és establir un programa d'ajudes destinades a les guarderies infantils laborals de la Comunitat Valenciana, d'acord amb les consignacions que amb aquesta finalitat establisca la Llei de Pressupostos de la Generalitat Valenciana per a l'any 2000.
  
2. El règim d'ajudes serà d'aplicació de la manera que es determina en els articles següents.
  
Article 2. Accions susceptibles de suport
  
1. Les ajudes previstes en la present ordre aniran destinades al sosteniment de les guarderies infantils laborals durant l'exercici de l'any 2000 i es consideraran a aquests efectes com a despeses subvencionables els costos salarials del personal docent i auxiliar, d'alimentació i generals de manteniment.
  
2. Les ajudes previstes en la present disposició tenen la naturalesa jurídica de subvencions públiques.
  
Article 3. Beneficiaris de les ajudes
  
Podran ser beneficiaris de les ajudes previstes en la present ordre els titulars de les guarderies infantils laborals de la Comunitat Valenciana que estiguen qualificades i inscrites en el registre administratiu creat a aquest efecte i que complisquen els següents requisits:
  
a) Haver justificat les despeses que serviren de base per a la concessió de l'ajuda rebuda en l'exercici anterior.
  
b) Estar al corrent de les seues obligacions tributàries, estatals i autonòmiques, i davant de la Seguretat Social, d'acord amb el que s'ha disposat en l'Ordre de la Conselleria d'Economia i Hisenda de 30 de maig de 1996.
  
c) Acollir fills de mares treballadores o de pares treballadors que manquen de persones de la seua família que se'n facen càrrec. S'assimilaran a aquesta condició les desocupades i els desocupats inscrits a les oficines d'ocupació. L'edat dels fills que estiguen en aquestes condicions ha de ser igual o inferior a sis anys.
  
d) Que hi haja un compromís escrit d'ajustar-se al calendari laboral que cada any es publique.
  
e) Que hi haja alumnes que presenten uns ingressos familiars per capita iguals o inferiors al 100% del salari mínim interprofessional.
  
Article 4. Sol·licituds, documentació i terminis
  
Les guarderies infantils laborals que pretenguen beneficiar-se de les subvencions establides en la present ordre hauran de dirigir les seues sol·licituds a la Direcció General de Foment de l'Ocupació i presentar-les en el Registre General de la Conselleria d'Ocupació (c/ Colom, 66, València), sense perjudici del que s'ha disposat en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
La sol·licitud anirà acompanyada necessàriament per a la seua tramitació de la següent documentació:
  
1. Relació nominal del personal de la guarderia.
  
2. Relació nominal d'alumnes, amb indicació expressa de l'edat i de les circumstàncies familiars, certificades pel responsable del centre escolar.
  
3. Previsió econòmica per a l'exercici actual.
  
4. Documentació acreditativa que el sol·licitant està al corrent de les obligacions tributàries i davant de la Seguretat Social, en els termes establits en l'Ordre de 30 de maig de 1996 de la Conselleria d'Economia i Hisenda, la vigència de la qual haurà d'estendre's fins al moment de l'atorgament de la subvenció.
  
- Certificat de l'Agència Estatal de l'administració Tributària (original)
  
- Alta en l'Impost d'Activitats Econòmiques i/o rebut o rebuts d'estar-hi al corrent, o declaració responsable d'estar-ne exempt del pagament.
  
- Certificat de la Conselleria d'Economia i Hisenda de la Generalitat Valenciana (original).
  
- Certificat de la Tresoreria General de la Seguretat Social (original).
  
5. Dades de domiciliació bancària segons model (fitxa de manteniment de tercers), llevat que s'hi hagen presentat prèviament i no hagen experimentat variació.
  
6. Compromís d'ajustar-se al calendari laboral que cada any es publique.
  
Aquesta documentació s'omplirà de conformitat amb els models que facilitarà la Direcció General de Foment de l'Ocupació.
  
El termini per a la presentació de sol·licituds serà d'un mes, comptador des de la publicació d'aquesta ordre en el Diari Oficial de la Generalitat Valenciana.
  
Quan la sol·licitud no reunisca els requisits assenyalats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb aquesta ordre resulte exigible, es demanarà a l'interessat que en el termini de 10 dies esmene la falta o adjunte els documents preceptius, amb indicació que si no ho fa així, es considerarà que ha desistit de la seua petició, després de la resolució expressa i la notificació en les termes previstos en l'article 42 de l'esmentada llei.
  
Article 5. Criteris de distribució de les ajudes
  
1. Per a determinar les places subvencionades en cada guarderia infantil laboral es prendrà en consideració el nombre d'alumnes els ingressos familiars per capita dels quals siguen iguals o inferiors al 100% del salari mínim interprofessional (SMI) establit per a l'any 2000.
  
2. Una vegada determinat el nombre de places subvencionades, els fons disponibles es distribuiran de la següent manera:
  
- El 70% dels dits fons es distribuirà entre el total de places subvencionades.
  
- El restant 30% es repartirà aplicant el següent barem:
  
a) Per estar la guarderia ubicada en un barri declarat d'acció preferent: 2 punts.
  
b) Si la guarderia presta servei de menjador als seus alumnes: 3 punts.
  
c) Si la ratio personal/alumnes és igual o superior a la mitjana que en el seu conjunt ofereix el total de guarderies: 1 punt.
  
d) Període de funcionament:
  
Es puntuarà cada guarderia infantil laboral segons els mesos de funcionament d'aquesta, d'acord amb la següent escala:
  
- 10 mesos : 0,5 punts.
  
- 11 mesos : 1,5 punts.
  
- 12 mesos : 2 punts.
  
e) Horari:
  
La valoració per a cada guarderia s'establirà d'acord amb les hores de funcionament diàries i d'acord amb la següent escala:
  
- Menys de 8 hores: 0,5 punts.
  
- Entre 8 i 10 hores: 1 punt.
  
- Més de 10 hores: 2 punts.
  
Article 6. Tramitació, resolució i recursos
  
1. La Direcció General de Foment de l'Ocupació podrà demanar a l'entitat sol·licitant l'aportació addicional d'altres documents o dades aclaridores que considere necessaris per a resoldre la sol·licitud presentada.
  
2. La competència per a conéixer i resoldre les sol·licituds formulades correspon al conseller d'Ocupació.
  
3. El termini màxim per a resoldre i notificar la resolució que siga procedent serà de dos mesos, comptadors des de la presentació de la sol·licitud en qualsevol dels registres d'entrada de la Conselleria d'Ocupació, en el supòsit que aquesta s'efectuara una vegada publicada l'ordre per la qual es fan públics les línies de crèdit i l'import global màxim destinat a la concessió d'ajudes previstes en la present convocatòria. Altrament, el termini s'iniciarà a partir de l'esmentada publicació.
  
4. Transcorregut el termini anterior sense que s'hi haja dictat i notificat resolució expressa, s'entendrà desestimada la pretensió per silenci administratiu, de conformitat amb el que s'ha previst en l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que en fa la Llei 4/1999, de 13 de gener, i això sense perjudici que subsistisca l'obligació legal de resoldre la petició formulada.
  
5. La resolució de concessió de les ajudes en fixarà expressament la quantia concedida i incorporarà, si és el cas, les condicions, obligacions i determinacions accessòries a què haja d'ajustar-se el beneficiari d'aquesta, i es notificarà als interessats en els termes previstos en l'article 58 de la Llei 30/1992, abans esmentada.
  
6. Les resolucions que dicte el conseller d'Ocupació a l'empara de la present convocatòria esgoten la via administrativa, i contra elles podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la notificació de la resolució, d'acord amb el que s'ha establit en l'article 14 de la Llei 29/1998, de 13 de juliol, Reguladora de la Jurisdicció Contenciosa Administrativa. I això sense perjudici del que s'ha disposat en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i de la possibilitat que els interessats puguen exercir-ne, si és el cas, qualsevol altre que consideren procedent.
  
Enfront de la desestimació per silenci administratiu, podrà interposar-se davant de l'acte presumpte idèntic recurs, en el termini de sis mesos comptadors des que haguera finalitzat el termini que per a dictar i notificar la resolució expressa s'esmenta en el núm. 3 d'aquest article. Tot això de conformitat amb el que s'ha disposat en l'article 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, i sense perjudici del que s'ha disposat en els articles 116 i 117, abans esmentats.
  
Article 7. Resolució d'incidències
  
1. La Direcció General de Foment de l'Ocupació serà competent per a resoldre de les ajudes les incidències que es produïsquen amb posterioritat a la seua concessió, com ara pròrrogues de terminis, modificacions justificades o qualsevol variació de les condicions particulars de la concessió.
  
2. El beneficiari haurà de comunicar en qualsevol moment de la vigència de l'expedient, altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 8. Control de les accions
  
Les guarderies infantils laborals tindran a disposició de la Direcció General de Foment de l'Ocupació els llibres de comptabilitat i la resta de documentació que estiga en el seu poder, respecte dels requisits i les circumstàncies sociofamiliars exigits en aquesta ordre i/o al·legats per aquelles.
  
La Direcció General de Foment de l'Ocupació portarà a cap les funcions de control de les subvencions concedides a l'empara de la present disposició.
  
Article 9. Liquidació de les ajudes
  
1. La liquidació de les ajudes es portarà a cap després de la justificació prèvia de les despeses realitzades, per trimestres vençuts, a través de la presentació de la següent documentació:
  
- Rebuts de nòmina de tot el personal que compon la plantilla, degudament firmats pels titulars.
  
- Documents de cotització a la Seguretat Social.
  
- Factures de les despeses d'alimentació, manteniment i qualssevol altres que es produïsquen com a conseqüència del normal funcionament de la guarderia.
  
La presentació de la justificació acreditativa de les despeses haurà de realitzar-se en els següents terminis:
  
- Primer trimestre: de l'1 al 15 d'abril.
  
- Segon trimestre: de l'1 al 15 de juliol.
  
- Tercer trimestre: de l'1 al 15 d'octubre.
  
- Quart trimestre: de l'1 al 15 de febrer de l'any 2001.
  
2. Podrà anticipar-se el percentatge màxim previst en la Llei d'Hisenda Pública, sense perjudici de la modificació a l'alça que poguera aprovar-se per mitjà d'acord del Govern Valencià, després de la constitució prèvia d'un aval bancari per l'import de la subvenció.
  
3. Les guarderies la titularitat de les quals siga ostentada per una corporació local quedaran exonerades de formalitzar garanties per les quantitats anticipades, en la forma i mesura previstes en la legislació aplicable.
  
Així mateix, l'acreditació documental indicada en el punt primer serà substituïda per certificat de l'interventor de l'ajuntament amb el vistiplau de l'alcalde.
  
Article 10. Obligacions del beneficiari
  
Són obligacions del beneficiari:
  
- Realitzar l'activitat que fonamenta la concessió de la subvenció.
  
- Acreditar la realització de l'activitat, i també el compliment dels requisits i les condicions que determinen la concessió de l'ajuda.
  
- El sotmetiment a actuacions de control financer que corresponen a la Intervenció General en relació amb les ajudes concedides.
  
Article 11. Minoració i resolució de les ajudes concedides
  
1. L'incompliment de condicions i terminis establits en la resolució, la falta de justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques o privades que en el seu conjunt excedisquen dels límits establits, podrà donar lloc a la minoració de la subvenció concedida.
  
2. L'incompliment per part del beneficiari de qualsevol dels requisits, les condicions i la resta de circumstàncies que donaren lloc a l'atorgament de la subvenció, la variació de la finalitat de l'actuació o la falta de justificació de la realització de l'activitat donarà lloc a la incoació, per part de l'òrgan competent per a la concessió de les ajudes, del corresponent expedient, que podrà finalitzar, si és el cas, amb la resolució de la subvenció i l'obligació de reintegrar-ne les ajudes percebudes i els interessos de demora des del moment del pagament. En la tramitació del procediment es garantirà, en tot cas, el dret de l'interessat a l'audiència.
  
DISPOSICIONS ADDICIONALS
  
Primera
  
La concessió de les ajudes previstes en aquesta ordre estarà condicionada a l'existència de crèdit adequat i suficient per a això en els pressupostos de la Generalitat Valenciana per a l'exercici de l'any 2000.
  
Per a complir allò que s'ha previst en l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat Valenciana per a l'any 2000, mitjançant ordre de la Conselleria d'Ocupació es faran públics les línies de crèdit i l'import global màxim destinat a la concessió de les ajudes previstes en la present disposició.
  
Segona
  
En el cas que els documents que han d'acompanyar la sol·licitud de concessió de les ajudes ja els tinguera qualsevol òrgan de l'administració actuant, el sol·licitant podrà acollir-se a allò que s'ha establit en l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o dependència on es presentaren o, si és el cas, s'emeteren, i que no hagen transcorregut més de cinc anys des de l'acabament del procediment al qual corresponguen.
  
En els supòsits d'impossibilitat material d'obtenir la documentació, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits a què fa referència el document.
  
DISPOSICIONS FINALS
  
Primera
  
Es faculta el director general de Foment de l'Ocupació per a dictar les disposicions i adoptar les mesures que considere oportunes per al desenvolupament i l'aplicació d'allò que s'ha disposat en la present ordre.
  
Segona
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
València, 13 de desembre de 1999
  
El conseller d'Ocupació,